Шапсыгъ гъуазджэм и вагъуэ шырхэр
Лазаревскэ щIыналъэм Адыгэ щэнхабзэмкIэ и центрым и «Шапсыгъхэр» цIыхубэ ансамблыр къызэрызэрагъэпэщрэ илъэс 45-рэ зэрырикъур мы гъэм и бжьыхьэм ягъэлъэпIэнущ.
— Ансамблым гъуэгуанэ дахэ къызэрикIуами, ехъулIэныгъэ куэд зэрызыIэригъэхьами емылъытауэ, ди лэжьыгъэр гъэ къэси щIэрыщIэу къызэдгъэпэщыжын хуей мэхъу, — жеIэ Лазаревскэ щIыналъэм Адыгэ щэнхабзэмкIэ и центрым и унафэщI, Адыгэ Республикэм щэнхабзэмкIэ щIыхь зиIэ и лэжьакIуэ Хеишхуэ Руслан. — ЗэрытщIэщи, «Шапсыгъхэр», «Адыгэхэр», «Насып», «Iуэдыщэ», «Бгырысхэр» сабий ансамблхэм хэт къэфакIуэхэм я нэхъыбэр курыт еджапIэхэм е еджапIэ нэхъыщхьэхэм щоджэ. Абы къыхэкIыу, гупхэм къэфакIуэхэр къыхохьэ, адрейхэр хокIыж. Аращ къафэм зэфIэкI щызиIэ щIалэгъуалэр зэпымыууэ къыщIэтлъыхъуэм и щхьэусыгъуэр. ГъэсакIуэхэми ныбжьыщIэхэм лэжьыгъэшхуэ драгъэкIуэкIын хуей мэхъу.
— Мы гъэр дэркIэ тыншу щытынукъым, — жиIащ Хеишхуэ Руслан. — Ар зэхьэлIар «Шапсыгъхэр» ансамблым и юбилей пшыхьым зэрызыхуагъэхьэзырынумрэ концертхэр зэпымыууэ зэратынумрэ я закъуэкъым. Ди артист ныбжьыщIэхэм я дежкIэ куэд и уасэщ щIыналъэм и творческэ гупхэм я еплъыныгъэм зэрыхэтар, «ЦIыхубэ самодеятельностым я гуп», «Щапхъэу къалъыта художественнэ гуп» щIыхьыцIэхэр къыхуагъэфэщэным теухуауэ. Ар Лазаревскэ щIыналъэм Адыгэ щэнхабзэмкIэ и центрым мэлыжьыхьым и 2-м щекIуэкIащ. Iуэхур хуэунэтIауэ щытащ ансамблхэм я зэфIэкIыр, я Iэзагъэр къэпщытэным.
Адыгэ щэнхабзэмкIэ центрым и гупитхуми фIы дыдэу зыкъагъэлъэгъуащ. КъэпщытакIуэхэм хэтхэми ар къалъытащ. Абы кърихьэлIат крайм и щэнхабзэ гъуазджэ IэнатIэм хуэлажьэ цIыху цIэрыIуэхэр. «Шапсыгъхэр» (художественнэ унафэщIыр Хеиш-хуэ Русланщ, балетмейстерхэр Тэрчокъуэхэ Муратрэ Быбэрэщ), «Iуэдыщэ» (художественнэ унафэщIыр Гвашэ Сафеетщ), «Насып» (художественнэ унафэщIыр ТIэш Аскэрщ) гупхэм зыкъызэрагъэлъэгъуар щыхьэт техъуащ «ЦIыхубэ ансамбль» щIыхьыцIэр зэрахуэфащэм. «Адыгэхэр» (художественнэ унафэщIыр Хъущт ФатIимэщ) ансамблыр щапхъэ зытра-хыу къалъытащ. Макъамэ Iэмэпсымэхэм еуэнымкIэ «Бгырысхэр» гупым (худо- жественнэ унафэщIыр КIэкIыхъу Рашидщ) къыфIащащ «цIыхубэ» цIэ лъапIэр.
— Артистхэр нэхъри тригъэгушхуэнущ къыхуащIа пщIэм. Апхуэдэ гугъуехьхэм щыпхыкIкIэ, щIалэгъуалэм фIыуэ къагуроIуэ еш уимыIэу куэдрэ улэжьэн, зыбужьын, ехъулIэныгъэщIэхэм ухуэпабгъэн зэрыхуейр. Арыншауэ гъащIэми утыкуми зэфIэкI ин ущиIэнукъым, — жиIащ Хеишхуэ Руслан.
ЩIыналъэ еплъыныгъэм и пэ къихуэу, Адыгэ щэнхабзэмкIэ центрым и ансамблхэм отчёт концертхэр ятащ, я репертуарым щыщ лэжьыгъэхэр къызэщIрагъэубыдэу. ЦIыхубэ гъуазджэхэм я махуэшхуэр щIэщыгъуэу, гъэщIэгъуэну къызэрагъэпэщащ.
Тенджыз ФIыцIэм и Iуфэм Iус шапсыгъхэм я Адыгэ Хасэмрэ Краснодар крайм и администрацэм-рэ артист ныбжьыщIэхэм а пщыхьэщхьэм лъэпкъ фащэхэр саугъэт хуащIащ. Налшык къалэм и дэрбзэр IуэхущIапIэ нэхъыфIхэм ящыщ зым щада фащэ-хэр щIалэхэмрэ хъыджэбзхэмрэ я Iэпкълъэпкъым хуэфу иуващ. НыбжьыщIэхэри я адэ-анэхэри саугъэтым щыгуфыкIащ. Шапсыгъхэм я Адыгэ Хасэм и унафэщI КIэкIыхъу Мэжид къыхигъэщащ Адыгэ щэнхабзэ центрымрэ къуажэхэм дэт щэнхаб-зэ IуэхущIапIэхэмрэ ядэIэпыкъуным теухуа лэжьыгъэм дяпэкIи зэрыпащэнур.
Ныбэ Анзор.
